A4-0052/97

Päätöslauselma komission tiedonannosta neuvostolle, Euroopan parlamentille, talous- ja sosiaalikomitealle ja alueiden komitealle Euroopan autoteollisuudesta 1996 (KOM(96)0327 - C4-0493/96)

Euroopan parlamentti, joka

- ottaa huomioon komission tiedonannon neuvostolle, Euroopan parlamentille, talous- ja sosiaalikomitealle ja alueiden komitealle (KOM(96)0327 - C4- 0493/96),

- ottaa huomioon 21. syyskuuta 1995 antamansa päätöslauselman komission neuvostolle ja Euroopan parlamentille antamasta tiedonannosta «Autoteollisuus - nykyinen tilanne, haasteet, tulevaisuuden strategiat ja toimintaehdotukset» autoteollisuudesta ((EYVL C 269, 16.10.1995, s. 149)),

- ottaa huomioon talous- ja raha-asioita sekä teollisuuspolitiikkaa käsittelevän valiokunnan mietinnön sekä liikenne- ja matkailuvaliokunnan lausunnon (A4- 0052/97),

A. katsoo, että dynaamisen ja menestyksekkään autoteollisuuden panos Euroopan kasvuun ja työllisyyteen on erittäin tärkeä, sillä se vastaa lähes kahta prosenttia koko BKT:sta ja 1,8 miljoonasta työpaikasta Euroopan unionissa ja luo suoraan tai välillisesti 220 miljardin ecun suuruiset julkiset tulot, mikä vastaa sen kokonaisliikevaihtoa (230 miljardia ecua),

B. autojen rekisteröinnin 6,5 prosentin kasvu vuonna 1996 jää vielä paljon alle 1980-luvun lopun ja 1990-luvun alun tasosta, vaikka se onkin alunperin odotettua suurempi,

C. katsoo, että Euroopan autoteollisuudella on edelleen edessään kaksitahoinen haaste, johon kuuluu yhtäältä entistä puhtaampien, turvallisempien, tehokkaampien ja luotettavampien korkeatasoisten tuotteiden kehittäminen sekä toisaalta teollisuudenalan uudenaikaistamisen jatkumisen varmistaminen sen tuottavuuden ja kansainvälisen kilpailukyvyn parantamiseksi,

D. tätä kilpailukykyä haittaa kuitenkin välttämättömien panostusten korkeat kustannukset muihin maailmanosiin verrattuna sellaisilla aloilla kuin liikenne, energia ja televiestintä,

E. ottaa huomioon autoteollisuuden merkityksen yhteisön sisällä tapahtuviin yritysten siirtoihin ja alueelliset ja sosiaalis-taloudelliset vaikutukset yritysten siirtoihin läheisesti liittyviin seikkoihin ja erityisesti työllisyyteen,

F. katsoo, että autoteollisuuden ja siihen liittyvän autonosateollisuuden on yhdessä komission ja jäsenvaltioiden kanssa edelleen lisättävä sijoituksia tutkimukseen ja teknologiseen kehittämiseen ja ponnisteltava entistä enemmän «huomisen auton» kehittämiseksi,

G. uskoo, että autoteollisuuden ja siihen liittyvien alojen työllisyyden jatkuva lasku edellyttää lujaa sitoutumista työvoiman koulutustasoon ja osaamiseen kohdistuvien sijoitusten lisäämiseen,

H. on huolissaan komission «Huomisen auto» -erityistyöryhmän vähäisistä tehtävistä investointien moninaisuuteen ja autoteollisuutta kohtaaviin T& K- haasteisiin nähden ja ottaen huomioon tämän erityistyöryhmän keskeisen aseman autoteollisuuden kilpailukyvyn säilyttämisessä ja tämän teollisuudenalan yhteistyön ja solidaarisuuden painopisteen luomisessa;

1. Kehottaa komissiota kehittämään erityisstrategian Euroopan autoteollisuutta varten erityisesti:

a) laajentamalla nykyisen «Huomisen auto» -erityistyöryhmän tehtäviä antamalla sille vähäisten koordinointitehtävien sijaan strategisen aseman teollisuuden kilpailukykyä koskevien asioiden sekä ympäristö- ja turvallisuusteknologioiden käsittelyssä,

b) varmistamalla, että erityistyöryhmä käyttää kaikin tavoin hyväkseen päästöjen vähentämiseen lyhyellä ja keskipitkällä aikavälillä tähtääviä teknologioita, kuten laihaseosmoottoria, suoraruiskutteista bensiinimoottoria ja hybridiajoneuvoja ja näihin liittyviä päästöjen valvontateknologioita, joiden avulla on mahdollista käyttää polttoainetta taloudellisemmin ja vähentää vahingollisia päästöjä merkittävästi, ja myös teknologisia vaihtoehtoja polttomoottorille - jos ne ovat taloudellisesti mahdollisia - ei ainoastaan siksi, että vastustetaan hiilidioksidin aiheuttamia ympäristövahinkoja, vaan myös siksi, että se on tapa vähentää Euroopan energiariippuvuutta öljystä,

c) turvaamalla erityistyöryhmälle riittävän rahoituksen ja varsinkin sisällyttämällä sen tutkimuksen ja kehityksen viidennen puiteohjelman «strategisiin toimiin»,

d) perustamalla korkean tason paneelin, johon osallistuu ajoneuvo- ja autonosateollisuuden, ammattiliittojen ja käyttäjäryhmien korkea-arvoisia edustajia, jotka voivat neuvoa komissiota autoalaa koskevan yleisstrategian osalta ja etenkin avustaa lainsäädäntöaloitteiden koordinoinnissa ja priorisoinnissa; tämä käsittäisi myös autojen jakelu- ja huoltosopimusten ryhmäpoikkeuksen toteutuksen ja tehokkuuden tulevan tarkastelun;

2. Toteaa, että parhaatkaan teknologiat eivät juuri auta, ellei niitä käytetä yhteiskunnassa laajalti, ja kehottaa komissiota siksi ehdottamaan selkeää ja kattavaa poliittista kehystä puhtaiden autojen yleistymisen suosimiseksi markkinoilla;

3. Kehottaa komissiota jatkamaan huhtikuussa 1996 Washingtonissa järjestetyssä onnistuneessa EU:n ja Yhdysvaltojen välisessä autoteollisuuskonferenssissa aloitettua työtä kannustamalla suurempiin ponnistuksiin ajoneuvoturvallisuuden ja ympäristönormien yhdenmukaistamiseksi EY:n perustamissopimuksen 100 a artiklan mukaiselle tasolle erityisesti

a) tukemalla Yhdistyneiden kansakuntien Euroopan talouskomission (UN-ECE) vuonna 1958 tekemän moottoriajoneuvonormeja koskevan sopimuksen uutta tarkistamista sen varmistamiseksi, että sopimuksesta tulee täysin maailmanlaajuinen ja että siinä luodaan perusta kuluttajaturvallisuuden ja ympäristönsuojelun korkeille normeille,

b) varmistamalla, että kaikista UN-ECE:n työryhmän n:o 29 ja sen asiantuntijaryhmien käsittelemistä uusista ehdotuksista kansainvälisiksi yhdenmukaistetuiksi ajoneuvojen turva- ja ympäristöstandardeiksi annetaan tieto Euroopan parlamentille ja että komissio ja neuvosto pyytävät parlamentilta lausunnon ennen kuin EY:n perustamissopimuksen 113 artiklan nojalla perustetuissa neuvoston komiteoissa tehdään päätöksiä ja ennen kuin tällaisia ehdotuksia ehdotetaan direktiiviluonnoksiksi tai teknisiksi muutoksiksi tekniseen kehitykseen sopeuttamista koskevan menettelyn nojalla;

4. Kehottaa komissiota edistämään tämän tarkistetun UN-ECE-sopimuksen puitteissa maailmanlaajuista autoteollisuuspolitiikkaa, joka ottaa huomioon Euroopan teollisuuden kilpailukyvyn maailman markkina-alueilla käyttämällä soveltuvin osin kustannustehokkuusanalyysiä;

5. Kehottaa komissiota edistämään sijoituksia ja voimakasta kilpailua kaikkialla kansainvälisillä automarkkinoilla erityisesti:

a) soveltamalla edelleen täysimittaisesti kesäkuussa 1995 Japanin kanssa tehtyä autoalan sopimusta oikeudenmukaisten ja vakaiden kauppasuhteiden takaamiseksi Euroopan unionin automarkkinoiden asteittaiseen avaamiseen johtavan siirtymävaiheen aikana,

b) helpottamalla edelleen markkinoille pääsyä ja sekä autojen että autonosien valmistajien mahdollisuuksia investoida kolmansille markkinoille, etenkin Kaakkois-Aasian, Latinalaisen Amerikan sekä ennen kaikkea Etelä-Korean ja Japanin kehittyville markkinoille,

c) tukemalla edelleen Keski- ja Itä-Euroopan maiden teollisuudenalojen uudenaikaistamista ja rakennemuutosta ja lähentämällä pikaisesti liittymistä edeltävässä vaiheessa niiden lainsäädäntöä sisämarkkinoiden vaatimuksiin ja etenkin Euroopan ajoneuvojen tyyppihyväksynnän teknisiin vaatimuksiin;

6. On huolissaan yritysten siirtojen aiheuttamista ongelmista, joita voidaan havaita esimerkiksi Renaultin tapauksessa; korostaa, että on otettava käyttöön yhteisön sisällä tapahtuvien yritysten siirtoja valvova mekanismi;

7. Korostaa rakennerahastojen merkitystä erityisesti perusinfrastruktuurin luomisessa ja ammatillisen koulutuksen edistämisessä tavoitteena parempi tuottavuus ja kuljetuskustannusten lasku yhteisön tasolla;

8. Kehottaa komissiota ponnistelemaan enemmän tukeakseen investointeja koulutukseen ja ammattikoulutukseen auto- ja autonosateollisuudessa ja hyödyntämään paremmin yhteisön taloudellisia resursseja ADAPT-, SOCRATES- ja LEONARDO DA VINCI -ammattikoulutusohjelmissa tarkoituksena tukea innovatiivisia koulutushankkeita suurissa yrityksissä ja pk-yrityksissä ja etenkin ottamalla työmarkkinaosapuolet paremmin mukaan EU:n rahoittamien koulutusohjelmien suunnitteluun ja täytäntöönpanoon sekä tukemalla autoteollisuuden liittojen ACEAn ja CLEPAn perustamaa verkkoa;

9. Kehottaa työnantajia kunnioittamaan täysin työntekijöiden oikeutta tiedonsaantiin sekä tulla kuulluiksi ennen lopullisia päätöksiä, jotka koskevat heidän yhtiönsä tai sen osien tulevaisuutta, jotta voitaisiin välttää joukkoirtisanomiset ja antaa työntekijöiden edustajille mahdollisuus kehittää vaihtoehtoisia työllistämis- sekä sosiaalisia malleja;

10. Uskoo, että kaikissa autoteollisuutta koskevissa strategioissa on otettava huomioon ympäristön kannalta kestävää liikennettä ja liikkuvuutta Euroopassa koskevat laajemmat näkökohdat;

11. Uskoo, että koska komissio tukee tutkimushankkeita neljännen tutkimusohjelman yhteydessä ja «Huomisen auto» -erityistyöryhmän kautta, seuraavia tutkimusalueita olisi kannustettava painopistealueina:

- uudet teknologiat päästöjen ja polttoaineen kulutuksen aloilla

- moottorielektroniikka

- ajoneuvojen turvallisuuden parantaminen, mukaan lukien matkustajien, jalankulkijoiden ja pyöräilijöiden turvallisuuden parantaminen

- sähkö- ja hybridiajoneuvot

- ajoneuvojen kevyet rakenteet ja materiaalit

- valmistustekniikoiden optimointi

- vanhojen ajoneuvojen kierrätys

- telematiikka, jonka yhteydessä on otettava huomioon Euroopan parlamentin 29. kesäkuuta 1995 antama päätöslauselma komission tiedonannosta neuvostolle ja Euroopan parlamentille liikennealan telematiikkasovelluksista Euroopassa ((EYVL 183, 17.7.1995, s. 30));

12. Kehottaa komissiota ottamaan huomioon tieliikenteen korkeat ulkoiset kustannukset, joihin viitataan komission vihreässä kirjassa (kuljetusalan oikeudenmukainen ja tehokas hinnoittelu), sekä sen pitkäaikaisvaikutukset autoteollisuuden rakenteeseen ja sen käyttämään teknologiaan;

13. Kehottaa komissiota valvomaan tulevaisuudessakin perustamissopimuksen 85 artiklan 3 kohdan soveltamisesta moottoriajoneuvojen jälleenmyyntiä ja huoltopalvelua koskevien sopimusten ryhmiin 28 päivänä kesäkuuta 1995 antamansa asetuksen (EY) N:o 1475/95 soveltamista autojen valikoivaan ja yksinoikeudelliseen myyntiin ja etenkin sen 6 artiklan tehokasta soveltamista sen varmistamiseksi, että kaikilla asiasta kiinnostuneilla on pääsy kaikkiin vika- ja huoltotietoihin, etenkin sisäänrakennettujen diagnoosijärjestelmien virhekoodeihin, sen varmistamiseksi, että teknisiä tietoja ei pantata muista riippuvaisten korjaajien, autonosavalmistajien ja kuluttajien vahingoksi; pahoittelee, että autonvalmistajat ja autojen maahantuojat eivät edelleenkään toteuta asetuksen 1475/95 kirjainta ja henkeä tai käyttävät sitä väärin automyyjien ja kuluttajien suhteen; pyytää komissiota lopettamaan tämän käytännön;

14. Kehottaa komissiota tukemaan laajaa Euroopan laajuista julkista tiedotuskampanjaa vanhempien varoittamiseksi vaaroista, joita liittyy lapsen kiinnittämiseen sellaisten autojen etupenkille, joissa on matkustajaa suojaava sivutörmäystyyny, ja pyytää komissiota tutkimaan «älykkäiden» turvatyynyjen kehittämistä, jotka sopeuttavat kiihtymisnopeuden yksittäisen kuljettajan tarpeisiin;

15. Kehottaa komissiota tekemään ehdotuksen autojen valmistusta koskevien 56 nykyisen direktiivin konsolidoinnista yhdeksi konsolidoiduksi tekstiksi;

16. Pyytää puhemiestään välittämään tämän päätöslauselman neuvostolle ja komissiolle.